als_Latn dik_Latn sag_Latn
“Zhernovski flet të pavërtetën për atë se ndërtesa e VMRO-DPMNE-së është ndërtuar në mënyrë ilegale”, deklaroi Elena Petkovska këshilltarja e VMRO-DPMNE-së në komunën Qendër. Sipas saj, ndërtimi i objektit por edhe i tarracës së selisë së tyre është bërë në përputhje me ligjin.
“Po ja lëmë institucioneve kompetente që ta bëjnë punën e tyre pasi që gjithçka që është ndërtuar është bërë në mënyrë legale. Ashtu që gjithë atë që po e flet kryetari i komunës është e pavërtetë”, u shpreh Elena Petkovska, këshilltare e VMRO-DPMNE-së në komunën Qendër.
Sipas saj, Zhernovski asgjë nuk ka bërë për komunën Qendër dhe se në zgjedhjet e tetorit ai do të ndëshkohet nga qytetarët.
Reagimi i VMRO-DPMNE vjen pas paralajmërimit të djeshëm të të parit të komunës Qendër , se do të rrënojë tarracën e kësaj partie. Ai ka theksuar se më parë ka qenë i penguar ta bëjë këtë.
“Tani kemi qeveri të re dhe kur të largohen këto pengesa dhe kur ministri i Transportit dhe Lidhjeve do ta refuzojë kërkesën e tyre, ndërsa do ta pranojë tonën, apo nëse dëshironi, kur do ta marrim Qytetin e Shkupit, ajo do duhet të rrënohet, pasi është ndërtim pa leje”, tha Andrej Zhernovski, kryetari i komunës Qendër.
Nga Ministria e Transportit dhe Lidhjeve ende nuk janë deklaruar se kur do të rishqyrtohet ky rast. Selia e partisë më të madhe opozitare edhe në të kaluarën ishte në shënjestër të kritikave dhe përplasjeve politike. Sipas të dhënave të Qendrës për Gazetari Hulumtuese “SCOOP”, vlera e përgjithshme financiare e këtij projekti ka arritur në rreth 60 milionë euro.
Përgatiti: Arbana Qerimi
als_Latn als_Latn als_Latn als_Latn als_Latn als_Latn als_Latn